dodatok č. 1 k Štatútu Rady vlády Slovenskej republiky pre ľudské práva, národnostné menšiny a rodovú rovnosť 

Čl. 1

Štatút Rady vlády Slovenskej republiky pre ľudské práva, národnostné menšiny a rodovú rovnosť sa mení a dopĺňa takto:

1. V čl. 4 odsek 3 znie: „Podpredsedami rady sú podpredseda vlády a minister práce, sociálnych vecí a rodiny, ministerka spravodlivosti a reprezentant občianskej spoločnosti (ďalej len „podpredsedovia rady“). Podpredsedov rady vymenúva a odvoláva vláda. Podpredsedu rady za občiansku spoločnosť vymenuje vláda na návrh Výboru pre mimovládne neziskové organizácie“.

2. V čl. 4 sa za odsek 7 vkladá nový odsek 8, ktorý znie:

„Na zasadnutie rady predseda rady vždy prizýva:
a)	zástupcu Výboru Národnej rady Slovenskej republiky pre ľudské práva a národnostné menšiny,
b)	zástupcu Ústavnoprávneho výboru Národnej rady Slovenskej republiky, 
c)	tajomníka Legislatívnej rady vlády Slovenskej republiky,
d)	zástupcu Kancelárie predsedníčky vlády Slovenskej republiky,
e)	zástupcu Kancelárie vedúceho Úradu vlády Slovenskej republiky,
f)	zástupcu Konfederácie odborových zväzov.

Stáli prizývaní zástupcovia a tajomník majú poradný hlas.“

3. Doterajšie odseky 8 až 11 sa označujú ako odseky 9 až 12.

Čl. 2
Účinnosť

Tento dodatok nadobúda účinnosť dňom jeho schválenia vládou Slovenskej republiky.

Odôvodnenie: 

Navrhované rozšírenie podpredsedníctva rady sleduje cieľ posilnenia existujúcich koordinačných, monitorovacích a participatívnych mechanizmov implementácie ľudskoprávnych cieľov a politík za aktívnej participácie občianskej spoločnosti. 

Zámerom navrhovaného zakomponovania inštitútu stáleho prizývania na rokovania rady s poradným hlasom je presadiť inštitucionálnu súčinnosť, najmä pri tvorbe a implementácii verejných politík v oblasti ľudských práv, vrátane príslušnej legislatívy.